|  |  |
| --- | --- |
| **Απόφαση Διοικητικού Συμβουλίου** | |
| **Συνεδρίαση 57η/09.03.2015** | **Αρ. Θέματος: 1** |

**Θέμα:** «Πορισματική Έκθεση Διοικητικής Εξέτασης που πραγματοποιήθηκε σε συνέχεια της αριθμ. 3674/16.02.2015 απόφασης του Διευθύνοντος Συμβούλου του Οργανισμού».

**Έχοντας υπόψη :**

1. Τις διατάξεις του άρθρου 14Β του ν. 3429/2005 «Δημόσιες Επιχειρήσεις και Οργανισμοί (Δ.Ε.Κ.Ο.)» (ΦΕΚ 314 Α΄), όπως το άρθρο αυτό προστέθηκε με την παρ.1 του άρθρου 66 του ν.4002/2011 «Τροποποίηση της συνταξιοδοτικής νομοθεσίας του Δημοσίου-Ρυθμίσεις για την ανάπτυξη και τη δημοσιονομική εξυγίανση-Θέματα αρμοδιότητας Υπουργείων Οικονομικών, Πολιτισμού και Τουρισμού και Εργασίας και Κοινωνικής Ασφάλισης» (ΦΕΚ Α 180).
2. Την υπ’ αριθμ. 188763/10.10.2011 (ΦΕΚ 2284 Β΄/13.10.2011) ΚΥΑ των Υπουργών Οικονομικών και Αγροτικής Ανάπτυξης & Τροφίμων με την οποία κατ’ εξουσιοδότηση των ανωτέρω διατάξεων, συστήθηκε ο «ΕΛΛΗΝΙΚΟΣ ΓΕΩΡΓΙΚΟΣ ΟΡΓΑΝΙΣΜΟΣ – ΔΗΜΗΤΡΑ» (ΕΛΓΟ-ΔΗΜΗΤΡΑ) που εποπτεύεται από το Υπουργείο Αγροτικής Ανάπτυξης και Τροφίμων και στον οποίο συγχωνεύθηκαν τα μέχρι τότε αυτοτελώς λειτουργούντα ν.π.ι.δ., (α) το Εθνικό Ίδρυμα Αγροτικής Έρευνας (ΕΘ.Ι.ΑΓ.Ε.), (β) ο Οργανισμός Γεωργικής Επαγγελματικής Εκπαίδευσης, Κατάρτισης και Απασχόλησης (Ο.Γ.Ε.Ε.Κ.Α.)-«ΔΗΜΗΤΡΑ», (γ) ο Οργανισμός Πιστοποίησης και Επίβλεψης Γεωργικών Προϊόντων (Ο.Π.Ε.ΓΕ.Π.) και (δ) ο Ελληνικός Οργανισμός Γάλακτος και Κρέατος (ΕΛ.Ο.ΓΑ.Κ.).
3. Την έκδοση της υπ’ αριθμ. 919/131869/20.10.2014 (ΦΕΚ Β΄ 2889/27.10.2014) ΚΥΑ των Υπουργών Οικονομικών και Αγροτικής Ανάπτυξης και Τροφίμων «Οργανισμός του Ελληνικού Γεωργικού Οργανισμού - ΔΗΜΗΤΡΑ – (ΕΛ.Γ.Ο.-ΔΗΜΗΤΡΑ) – Ν.Π.Ι.Δ.».
4. Την αριθμ. 359/35982/22.03.2013 Απόφαση του Υπουργού Αγροτικής Ανάπτυξης & Τροφίμων «Διορισμός προσωρινού Προέδρου Δ.Σ. του ΕΛΛΗΝΙΚΟΥ ΓΕΩΡΓΙΚΟΥ ΟΡΓΑΝΙΣΜΟΥ – ΔΗΜΗΤΡΑ – ΝΠΙΔ» (ΦΕΚ 123/ΥΟΔΔ/22.03.2013).
5. Την υπ’ αριθμ. 740/75722/18.06.2013 απόφαση του Υπουργού Αγροτικής Ανάπτυξης & Τροφίμων, με την οποία διορίστηκε ως προσωρινός Διευθύνων Σύμβουλος του ΕΛΓΟ-ΔΗΜΗΤΡΑ ο Ερευνητής Α΄ του ΕΛΓΟ-ΔΗΜΗΤΡΑ κος Κωνσταντίνος Μαλλίδης (ΦΕΚ 279 ΥΟΔΔ/18.06.2013).
6. Την υπ’ αριθμ. 741/75723/18.06.2013 απόφαση του Υπουργού Αγροτικής Ανάπτυξης & Τροφίμων, με την οποία τροποποιεί την υπ΄αριθμ.186565/01-11-2011 (ΦΕΚ Υ.Ο.Δ.Δ. 370) Υπουργική απόφαση, «Ορισμός μελών προσωρινού Διοικητικού Συμβουλίου του ΕΛΛΗΝΙΚΟΥ ΓΕΩΡΓΙΚΟΥ ΟΡΓΑΝΙΣΜΟΥ ΔΗΜΗΤΡΑ – Ν.Π.Ι.Δ.» συγκροτήθηκε πενταμελές προσωρινό Δ.Σ. του ΕΛΓΟ-ΔΗΜΗΤΡΑ σύμφωνα με τη διάταξη της παρ. 4 του άρθρου 10 της KYA (ΦΕΚ ΥΟΔΔ 279/18-6-2013).
7. Την αριθμ. 729/99039/31-7-2014 Απόφαση του Υπουργού Αγροτικής Ανάπτυξης & Τροφίμων, σχετικά με την τροποποίηση της υπ' αριθμ. 186565/1-11-2011 (ΦΕΚ ΥΟΔΔ 370) Υπουργικής Απόφασης “Ορισμός μελών προσωρινού Διοικητικού Συμβουλίου του ΕΛΛΗΝΙΚΟΥ ΓΕΩΡΓΙΚΟΥ ΟΡΓΑΝΙΣΜΟΥ – ΔΗΜΗΤΡΑ ΝΠΙΔ” (ΦΕΚ ΥΟΔΔ 494/12-8-2014).
8. Τη διάταξη της παρ. 4 του άρθρου 3 της ΚΥΑ, σύμφωνα με την οποία: «Εισηγητής για όλα τα θέματα που συζητούνται στο Δ.Σ., είναι ο Διευθύνων Σύμβουλος του Οργανισμού».
9. Τη διάταξη της παρ. 11 του άρθρου 3 της ΚΥΑ, σύμφωνα με την οποία: «Το Δ.Σ. είναι αρμόδιο για κάθε θέμα το οποίο αφορά στη λειτουργία του Οργανισμού».
10. Την αριθμ. εκτός ημερήσιας διάταξης 02 απόφαση της 56ης/20.02.2015 συνεδρίασης του ΔΣ του Οργανισμού με την οποία μετεγκρίθηκε η αριθμ. 3647/16.02.2015 απόφαση Διευθύνοντος Συμβούλου με θέμα «Διενέργεια Διοικητικής Εξέτασης».
11. Τις αριθμ. εκτός ημερήσιας διάταξης 01 και 02 αποφάσεις της 57ης/09.03.2015 συνεδρίασης του ΔΣ του Οργανισμού με τις οποίες μετεγκρίθηκαν οι με αριθμ. 4495/24.02.2015 και 5018/02.03.2015 αποφάσεις του Διευθύνοντος Συμβούλου με θέμα «Συμπλήρωση της αριθμ. 3647/16.02.2015 απόφασης Διευθύνοντος Συμβούλου».
12. Την από 06.03.2015 Πορισματική Έκθεση διενεργηθείσας διοικητικής εξέτασης στη Γαλακτοκομική Επαγγελματική Σχολή Ιωαννίνων.

Το Διοικητικό Συμβούλιο (ΔΣ) του Ελληνικού Γεωργικού Οργανισμού – ΔΗΜΗΤΡΑ (ΕΛΓΟ-ΔΗΜΗΤΡΑ), συνεδρίασε εκτάκτως σήμερα Δευτέρα 09.03.2015 (Συνεδρίαση 57η), με μοναδικό θέμα συζήτησης την Πορισματική Έκθεση της διαταχθείσας από το ίδιο κατεπείγουσας Διοικητικής Εξέτασης, που είχε σκοπό, τη διερεύνηση για το εάν υπήρχαν και υπάρχουν εντός της Γαλακτοκομικής Επαγγελματικής Σχολής Ιωαννίνων, φαινόμενα ενδοσχολικής βίας, για το εάν αυτά είχαν διαπιστωθεί από τους διοικούντες της Σχολής και σε αυτήν την περίπτωση, ποια μέτρα είχαν ληφθεί σχετικά (Συνεδρίαση 56η/20.02.2015, θέμα 02, που ενέκρινε όπως ορίζει ο νόμος, την εκδοθείσα απόφαση του Διευθύνοντος Συμβούλου για το ίδιο θέμα με αριθμό 3674/16.02.2015).

Η διενέργεια της Διοικητικής Εξέτασης πραγματοποιήθηκε από την ορισθείσα για τον σκοπό αυτόν τριμελή Επιτροπή που αποτελείτο από στελέχη του Οργανισμού και ολοκληρώθηκε με την κατάθεση της Πορισματικής της Έκθεσης την Παρασκευή 06.03.2015.

Τα μέλη του ΔΣ μελέτησαν την Έκθεση και τις συνοδεύουσες αυτή δέκα επτά (17) μαρτυρικές καταθέσεις. Στη Συνεδρίαση, κλήθηκαν ο Γενικός Διευθυντής Αγροτικής Κατάρτισης και Εκπαίδευσης του ΕΛΓΟ-ΔΗΜΗΤΡΑ, οι Νομικοί του Οργανισμού και τα μέλη της Επιτροπής που διενήργησε τη Διοικητική Εξέταση, τα οποία απάντησαν στις διευκρινιστικές ερωτήσεις των μελών του ΔΣ.

Με βάση τα παραπάνω, την ευρεία εις βάθος συζήτηση μεταξύ των μελών του και με δεδομένη τη διαπίστωση φαινομένων ενδοσχολικής βίας στην Γαλακτοκομική Επαγγελματική Σχολή Ιωαννίνων.

**Παμψηφεί αποφασίζουμε**

1. Nα διαβιβαστούν τα επίσημα πρακτικά της παρούσας συνεδρίασης, η Πορισματική Έκθεση της διενεργηθείσας Διοικητικής Εξέτασης και ο σχηματισθείς φάκελος με τις μαρτυρικές καταθέσεις που έλαβε η Επιτροπή, στον Προϊστάμενο της Εισαγγελίας Ιωαννίνων για την αναζήτηση τυχόν ποινικών ευθυνών.
2. Nα διαβιβαστούν τα επίσημα πρακτικά της παρούσας συνεδρίασης, η Πορισματική Έκθεση της διενεργηθείσας Διοικητικής Εξέτασης και ο σχηματισθείς φάκελος με τις μαρτυρικές καταθέσεις που έλαβε η Επιτροπή στον Αναπληρωτή Υπουργό Αγροτικής Ανάπτυξης κο Βαγγέλη Αποστόλου, για την αναζήτηση τυχόν πειθαρχικών ευθυνών.
3. Την απομάκρυνση του Διευθυντή της Γαλακτοκομικής Επαγγελματικής Σχολής Ιωαννίνων από την άσκηση των καθηκόντων του έως την οριστική διαλεύκανση της υπόθεσης.
4. Την προσωρινή άσκηση των καθηκόντων του Διευθυντή της Γαλακτοκομικής Επαγγελματικής Σχολής Ιωαννίνων από τον Διευθύνοντα Σύμβουλο του Οργανισμού Δρα Κωνσταντίνο Μαλλίδη.
5. Τη σύγκληση έκτακτης συνεδρίασης του ΔΣ του Οργανισμού την Πέμπτη 12 Μαρτίου 2015 στις εγκαταστάσεις της Γαλακτοκομικής Επαγγελματικής Σχολής Ιωαννίνων με μοναδικό θέμα συζήτησης «Λειτουργία της Γαλακτοκομικής Επαγγελματικής Σχολής Ιωαννίνων».
6. Τη άμεση σύγκληση του Συλλόγου Καθηγητών της Σχολής για να συζητηθεί η τυχόν επιβολή κυρώσεων και η λήψη μέτρων, σύμφωνα και με τα ευρήματα της Διοικητικής Εξέτασης .
7. Το ΔΣ σε επόμενη Συνεδρίασή του, θα αξιολογήσει περαιτέρω τα ευρήματα της Διοικητικής Εξέτασης.
8. Ο Πρόεδρος του ΔΣ να ενημερώσει για την απόφαση αυτή την οικογένεια του μαθητή της Γαλακτοκομικής Επαγγελματικής Σχολής Ιωαννίνων Βαγγέλη Γιακουμάκη, εκφράζοντας στην οικογένεια την αμέριστη συμπαράσταση της διοίκησης και όλου του στελεχικού δυναμικού του ΕΛΓΟ-ΔΗΜΗΤΡΑ στις δύσκολες ώρες που περνούν τα μέλη της.

**Ακριβές αντίγραφο**

**Ο Γραμματέας του Δ.Σ. α.α. Ο Πρόεδρος του Δ.Σ.**

**Μάρκος Καρκάνης Καθ. Σέρκο A. Χαρουτουνιάν**